KYK: Sanger sterf maand ná kankerdiagnose | Netwerk24
KYK: Sanger sterf maand ná kankerdiagnose
Deur Marita Herselman 06 November 2018 20:30
Hoewel sy geliefdes nie almal om sy sterfbed kon staan nie, het hul stemboodskappe moontlik in die laaste oomblikke van die lewe van ’n sanger en klankman van die Oos-Vrystaat troos gebring.
Tiaan Opperman (30) is Maandag omstreeks 10:30 in die Corona-hospitaal in Bethlehem dood nadat pankreaskanker sowat ’n maand gelede by hom gediagnoseer is.
“Almal wat nie hier kon wees nie, het stemboodskappe gelos, waarin hulle vir Tiaan sê hulle is lief vir hom en wat hy vir hulle beteken het. Dit was nogal baie spesiaal,” sê Marinus Opperman (34), een van sy drie broers.
Tiaan Opperman soos sy familie hom sal onthou.Foto: Verskaf
Tiaan was sowat vier en ’n half jaar die gospelsanger Dewald Gouws se klankingenieur by ongeveer 700 vertonings.
Dié musiekman, wat die laaste jare in Centurion gewoon het, het skielik in Oktober siek geword toe hy en Gouws in die Wes-Kaap by ’n Mighty Men-byeenkoms sou optree.
Dit is toe dat ’n dokter ’n gewas van 7 cm op sy pankreas gesien het, sê Gouws.
“Pankreaskanker bekruip jou. Ewe skielik slaan dit net deur en dan is dit klaar te laat,” sê Marinus.
Twee dae ná die biopsie in die Wes-Kaap het hy na Bloemfontein gevlieg en is hy in sy tuisdorp, Bethlehem, in die hospitaal opgeneem.
Hy het twee keer chemoterapie-behandeling ontvang.
Tiaan Opperman in sy hospitaalbed.Foto: Verskaf
Die Opperman-gesin sou Maandag besluit of hy sterk genoeg vir ’n rit Johannesburg toe sou wees, waar hulle ’n tweede mening sou inwin om uit te vind of hy vir immunoterapie kwalifiseer.
Hulle is egter dié dag voor 08:00 na die hospitaal ontbied om afskeid te neem.
Sy broer Liebie (36) het die naweek ’n marathon vir kankerbewustheid ter ere van Tiaan in Nelspruit gaan hardloop, sê Marinus.
Liebie was egter nie betyds om Tiaan te groet nie.
“Tiaan se hart was reg en hy het geweet hy is op pad na die liewe Here,” sê Marinus namens die familie.
Tiaan OppermanFoto: Verskaf
Gouws sê Tiaan het ’n sagte gees en ’n wonderlike, mooi hart gehad.
“Amy, hier is meer goed in hierdie situasie as sleg,” het hy aan Amy Heydenreich, ’n vriendin, gesê toe sy hom die eerste keer in die hospitaal besoek het.
Heydenreich onthou hom vir sy positiwiteit en sê hy was ’n mense-mens.
Sy wou hom graag weer hoor sing. Met een van haar besoeke, het hy, al het hy “verskriklik sleg gevoel”, vir haar gesing.
Die familie sal Tiaan agter sy kitaar en klanktoerusting onthou.
Hy laat ook sy ma, Gerda (67), en broer Abie (40) agter.
Sy roudiens is Vrydag om 11:00 in die Metodistekerk, Bethlehem.
* Tiaan, oud-leerling van die Hoërskool Witteberg in Bethlehem, het musiekproduksie aan die Campus of Performing Arts (COPA) studeer. Hy het in ’n vorige berig aan Netwerk24 gesê hy wil in die toekoms sy eie platemaatskappy hê en droom om musiek vir rolprente te skryf.
Meer oor: Sanger | Sterf | Kanker